

**Gwneud gwahaniaeth cadarnhaol i ofal cymdeithasol a blynyddoedd cynnar yng Nghymru**

Ein Cynllun Busnes 2020 – 2021

**Tudalen gynnwys**

|  |  |
| --- | --- |
| **Cyd-destun ein gwaith** | **1** |
| **Ein gwaith yn 2020-2021 i gefnogi’r sector gofal cymdeithasol a blynyddoedd cynnar** | **2** |
| **Ein cynllun ar dudalen: beth fyddwn ni’n ei wneud yn 2020 – 2021** | **4** |
| **Thema flaenoriaeth 1: ar gyfer y gweithlu gofal cymdeithasol a blynyddoedd cynnar** | **5** |
| **Thema flaenoriaeth 2: ar gyfer rheolwyr, arweinwyr a pherchnogion gofal cymdeithasol a blynyddoedd cynnar** | **8** |
| **Thema flaenoriaeth 3: ar gyfer arweinwyr strategol a rhanddeiliaid** | **11** |
| **Thema flaenoriaeth 4: ar gyfer gweithlu Gofal Cymdeithasol Cymru** | **14** |
| **Sut rydym ni’n gweithio** | **17** |
| **Ein trefniadau llywodraethu corfforaethol** | **18** |
| **Ein dyraniadau ariannol 2020 – 2021** | **19** |
| **Atodiad A: Gweithgareddau’r cynllun busnes** | **21** |

**Cynllun busnes Gofal Cymdeithasol Cymru: 2020 – 2021**

**Cyd-destun ein gwaith**

Fel y rheoleiddiwr gofal cymdeithasol sy’n gyfrifol am ddatblygu gweithlu’r sector gofal cymdeithasol a blynyddoedd cynnar yn ogystal â chefnogi ymchwil i ofal cymdeithasol a gwelliannau i wasanaethau yng Nghymru, mae popeth a wnawn yn canolbwyntio ar ein dymuniad i weld pawb sydd angen cymorth yn cael hynny i fyw’r bywyd sy’n bwysig iddyn nhw. Fodd bynnag, rydym yn deall ac yn gwybod pa effaith mae hyn yn ei chael ar y gweithlu gofal cymdeithasol a blynyddoedd cynnar a’r rhai sy’n rheoli ac addasu gwasanaethau wrth iddynt ymateb i heriau na brofwyd o’r blaen.

Mae gweithwyr gofal cymdeithasol a blynyddoedd cynnar yn cyflawni rôl hanfodol wrth ofalu am oedolion, plant a’u teuluoedd a gofalwyr yn ein cymunedau. Maent yn cefnogi pobl i gyflawni beth sy’n bwysig iddyn nhw, ac i gadw’n ddiogel ac iach yn y gymuned, gan weithio ochr yn ochr â gofalwyr sy’n aelodau o’r teulu a gofalwyr gwirfoddol. Mae’r sectorau gofal cymdeithasol a blynyddoedd cynnar yn gwneud cyfraniad allweddol i fywyd yng Nghymru hefyd. Maent yn gwneud cyfraniad sylweddol i economi Cymru, gydag amrywiaeth eang o sefydliadau bach, canolig a mawr yn darparu gwaith uniongyrchol i lawer ac yn galluogi eraill i fanteisio ar gyfleoedd addysg neu waith, tra bod eu hanwyliaid yn derbyn cymorth.

Wrth i’r gweithlu gofal cymdeithasol a blynyddoedd cynnar ymateb i heriau anferth pandemig COVID-19 drwy eu hymrwymiad a’u proffesiynoldeb mae yna fwy o gydnabyddiaeth gan y cyhoedd bod gweithwyr gofal cymdeithasol a’r blynyddoedd cynnar yn weithwyr allweddol – ac nid mewn cyfnod o argyfwng yn unig. Mae’r gweithlu’n hollbwysig wrth ddarparu gofal gwych, 24 awr y dydd, 365 diwrnod y flwyddyn i bobl o bob oed ym mhob cymuned ledled Cymru.

Bydd oedolion a phlant, eu teuluoedd a’u gofalwyr yn parhau i ddibynnu ar ofal, caredigrwydd a sgiliau’r gweithlu gofal cymdeithasol a blynyddoedd cynnar dros y cyfnod heriol sydd i ddod. Bydd Gofal Cymdeithasol Cymru’n parhau i wneud popeth a allwn i’r gweithlu, eu cyflogwyr, ac arweinwyr strategol yn ystod y cyfnod anodd hwn a’u helpu i ganolbwyntio ar gefnogi a gofalu am rai o’r bobl fwyaf agored i niwed yn ein cymunedau.

Rydym am ddiolch i bawb sy’n gweithio ar y rheng flaen a’r rhai sy’n eu cynorthwyo am eu proffesiynoldeb a’u hymroddiad yn ystod yr ymateb i COVID-19 ac yn cydnabod y sefyllfa sy’n newid yn barhaus wrth i ni ddod dros y pandemig.

**Ein gwaith yn 2020-2021 i gefnogi’r sector gofal cymdeithasol a blynyddoedd cynnar**

**Sylfaen ein gwaith**

Mae ein gwaith yn parhau i adeiladu ar fframwaith deddfwriaethol ac ethos Deddf Rheoleiddio ac Arolygu Gofal Cymdeithasol (Cymru) 2016, Deddf Gwasanaethau Cymdeithasol a Llesiant (Cymru) 2014 a’n Cynllun Strategol 2017-2022. Byddwn yn parhau i wneud y canlynol fel elfennau canolog o’n gwaith:

* darparu sicrwydd i’r cyhoedd, fel bod gan bobl hyder yn y gweithlu gofal cymdeithasol yn cynnwys y gweithlu blynyddoedd cynnar, ac effeithiolrwydd Gofal Cymdeithasol Cymru
* datblygu’r gweithlu gofal cymdeithasol a blynyddoedd cynnar
* arwain a chefnogi gwelliannau i sicrhau gwell canlyniadau llesiant i blant ac oedolion sy’n dibynnu ar ofal a chymorth, eu teuluoedd a’u gofalwyr

**Ein dull o weithredu ar gyfer 2020 – 2021**

Mae effaith COVID-19 yn gofyn i ni ailystyried ein dull o weithredu ar gyfer 2020-2021 a nodi’r cyfleoedd a’r heriau y bydd gwasanaethau cyhoeddus yng Nghymru’n eu hwynebu wrth i ni ymateb i effaith COVID-19 ar ein bywydau.

Mae cynllun busnes 2020-2021 yn canolbwyntio’n llawn ar gefnogi’r sector gofal cymdeithasol a blynyddoedd cynnar yn ystod yr ymateb cychwynnol i COVID-19, adferiad a chynaliadwyedd ein cymunedau, i sicrhau ein bod yn gwneud cyfraniad cadarnhaol a pharhaus at ansawdd gwasanaethau yng Nghymru.

Bydd ein darpariaeth yn ystod 2020-2021 yn canolbwyntio ar dri maes:

1. Cyflawni’n swyddogaethau craidd a statudol, gan eu haddasu fel bo angen yn sgil COVID-19
2. Mentrau ymateb cyflym i COVID-19: y pethau rydym yn eu gwneud fel ymateb uniongyrchol i anghenion y sectorau nawr
3. Cefnogi adferiad a chynaliadwyedd yn dilyn COVID-19: cefnogi’r sector a’n sefydliad i fod yn barod am adferiad cynaliadwy

Er bod ein nodau strategol, egwyddorion craidd a’n gwerthoedd yn parhau rydym wedi addasu’n cynllun busnes fel ein bod yn canolbwyntio’n uchelgeisiau ar:

* rymuso’r gweithlu gofal cymdeithasol a blynyddoedd cynnar i ddarparu’r gofal a’r cymorth gorau posibl i’r oedolion, plant a theuluoedd maent yn gweithio gyda nhw
* gwella darpariaeth gwasanaethau o ansawdd i unigolion a theuluoedd drwy gefnogi rheolwyr, arweinwyr a pherchnogion gofal cymdeithasol a blynyddoedd cynnar
* darparu tystiolaeth a sgiliau i helpu a dylanwadu ar arweinwyr strategol a rhanddeiliaid i gynllunio a darparu’r atebion, gofal a chymorth gorau posibl i’w cymunedau

Ni fu amser mwy tyngedfennol na hwn erioed i ganolbwyntio ar beth sy’n wirioneddol bwysig i bobl yng Nghymru, a chydweithio i gyflawni hynny. Yn ein gwaith drwyddo draw byddwn yn parhau i weithio mewn partneriaeth â sefydliadau cenedlaethol, a phartneriaid rhanbarthol a lleol.

Mae’r Cynllun Busnes wedi’i drefnu o amgylch ein cwsmeriaid allweddol, fel eu bod yn cael eu cefnogi i ddarparu’r gofal gorau posibl, yr hyn sy’n bwysig i oedolion, plant a’u teuluoedd a’u gofalwyr yn ein cymunedau a beth mae arweinwyr ei angen i’w cefnogi i ymateb i effaith COVID-19 ar y sector.

Mae’r tudalennau nesaf yn darparu trosolwg o’n ffocws ar gyfer 2020-2021. Mae’r cynllun yn nodi rhaglen waith uchelgeisiol, ond gydol y flwyddyn byddwn yn myfyrio ac yn adolygu’n barhaus, mewn modd sy’n cydnabod galluoedd y sector yn ystod y cyfnod adfer. Bydd ein Cynllun Busnes yn ddynamig i ymateb i anghenion y sector. Bydd y cynllun yn cael ei adolygu wrth i ni addasu i anghenion y gweithlu, cyflogwyr ac arweinwyr strategol.

Mae Atodiad A yn egluro’n gweithgareddau’n fanylach. Mae Bwrdd Gofal Cymdeithasol Cymru a Llywodraeth Cymru yn ein dwyn i gyfrif ac yn craffu ar ein darpariaeth a’n cynnydd mewn perthynas â’r gweithgareddau hyn.

**Ein cynllun ar dudalen: beth fyddwn ni’n ei wneud yn 2020 – 2021**

|  |  |  |  |
| --- | --- | --- | --- |
|  | Cynnal ac addasu ein gweithgareddau craidd yn sgil COVID-19 | Darparu mentrau ymateb cyflym i COVID-19 i gefnogi’r sector | Cefnogi adferiad a chynaliadwyedd y sector yn dilyn COVID-19 |
| Grymuso’r gweithlu | * Ymarfer o ansawdd drwy gofrestru proffesiynol a chymorth * Ymestyn cofrestru i weithwyr cartrefi gofal oedolion a rheolwyr newydd * Cymorth ariannol ar gyfer hyfforddi a datblygu * Cyngor a chanllawiau ar gymwysterau | * Hyrwyddo cydnabyddiaeth i’r gweithlu * Cefnogi llesiant y gweithlu * Datblygu dysgu digidol a chymorth/dulliau rhwydweithiau | * Cefnogi’r gweithlu blynyddoedd cynnar a gofal plant yn cynnwys opsiynau cofrestru ar gyfer y dyfodol * Ymwreiddio ymarfer a dulliau sy’n seiliedig ar dystiolaeth * Cwmpasu cynnig gweithlu diwygiedig Cyflwyno fframwaith iechyd a llesiant |
| Gwella darpariaeth gwasanaethau drwy reolwyr, arweinwyr a pherchnogion | * Fframweithiau sefydlu, prentisiaethau a chymwysterau * Rheoleiddio hyfforddiant gwaith cymdeithasol * Gwrandawiadau addasrwydd i ymarfer a phanel * Cynnal gwobrau cenedlaethol * Arwain y newid i ymarfer sy’n canolbwyntio ar ganlyniadau | * Cefnogi a hyrwyddo’r sector fel gyrfa * Ail-ffocysu cymorth ariannol ar gyfer hyfforddi a datblygu (os oes angen) * Dysgu o COVID-19 a rhannu ymarfer ar ‘Beth sy’n gwneud gwahaniaeth?’ | * Sefydlu gwasanaeth cyswllt cyflogwyr * Diwygio gweithdrefnau addasrwydd i ymarfer * Datblygu meysydd blaenoriaeth o’r strategaeth gweithlu drafft |
| Galluogi arweinwyr strategol trwy ddarparu tystiolaeth a sgiliau | * Gweithredu blaenoriaethau cenedlaethol gyda phartneriaid allweddol i gefnogi plant a phobl ifanc agored i niwed; Gofal a chymorth yn y cartref a dementia * Darparu data gwell i lywio’r gwaith o gynllunio, datblygu a darparu gwasanaethau * Gweithredu Strategaeth Ymchwil a Datblygu Gofal Cymdeithasol * Darparu rhaglenni arweinyddiaeth cenedlaethol | * Datblygu blaenoriaethau ymchwil COVID-19 a chwilio am gyllid i’w cyflawni * Datblygu siop un stop o ganllawiau arbenigol wedi’u curadu ar COVID-19 | * Cefnogi datblygiad dulliau arwain cyfunol a chydweithredol * Hyrwyddo’r defnydd o ymchwil a gwybodaeth wrth gynllunio a chynllunio gwasanaethau * Datblygu strategaeth data gofal cymdeithasol |
| Sicrhau gwelliant parhaus o ran sut rydym yn cyflawni gwaith y sefydliad drwy ein gweithlu (Gofal Cymdeithasol Cymru) | * Sicrhau gwelliant parhaus o ran sut rydym yn gweithio drwy ein cynllun pobl, ein strategaeth TGCh tair blynedd a’n cynllun cyfathrebu ac ymgysylltu * Sicrhau mesurau rheoli, systemau ac atebolrwydd ariannol a llywodraethu effeithiol * Parhau i gydymffurfio â gofynion sefydliadol statudol | * Datblygu a chynnal gweithrediadau busnes yn ystod COVID-19 a manteisio ar ddysgu i lywio gweithrediadau’r dyfodol | * Sicrhau’r ddarpariaeth ddigidol orau bosibl * Cefnogi’r sector i adfer a bod yn gynaliadwy yn sgil COVID-19 drwy gynllun y sefydliad * Cefnogi’r sefydliad i adfer a sicrhau cynaliadwyedd ei weithrediadau busnes |

**Thema flaenoriaeth 1: ar gyfer y gweithlu gofal cymdeithasol a blynyddoedd cynnar**

**Beth yw ein huchelgais?**

Grymuso’r gweithlu gofal cymdeithasol a blynyddoedd cynnar i ddarparu’r gofal gorau posibl i bobl, plant a theuluoedd maent yn gweithio gyda nhw. Yn achos y gweithlu gofal cymdeithasol a blynyddoedd cynnar mae hyn yn golygu ein bod ni’n eu cefnogi i barhau i ddarparu a datblygu gofal sy’n canolbwyntio ar yr unigolyn.

**Beth mae hyn yn ei olygu i’r sector?**

Mae gweithwyr gofal cymdeithasol a blynyddoedd cynnar yn gwneud cyfraniad hollbwysig wrth gefnogi a gofalu am oedolion a phlant, eu teuluoedd a gofalwyr yn ein cymunedau, yn cynnwys ein pobl fwyaf agored i niwed.

Wrth i ni addasu i weithio yn yr amgylchedd COVID-19 cyfredol rydym am adeiladu ar statws a chydnabyddiaeth i weithwyr gofal cymdeithasol a blynyddoedd cynnar. Byddwn yn datblygu mentrau diweddar ymhellach fel y cerdyn gweithiwr cymdeithasol i sicrhau bod y gwerth a roddwn ar ein gweithlu a’r cynnig a roddir iddynt yn cael ei gynnal a’i wella yn y tymor hir.

Drwy ein gwaith gyda’r gweithlu byddwn yn cynnal ein dull o ymdrin â chofrestru proffesiynol, yn seiliedig ar y safonau yn y cod ymarfer proffesiynol ar gyfer gofal cymdeithasol. Byddwn yn parhau i ymestyn y gofrestr i grwpiau newydd o staff gofal cymdeithasol, yn cynnwys staff gofal preswyl oedolion. Byddwn yn gweithio gyda’r sector blynyddoedd cynnar a gofal plant i ystyried sut y gall y gweithlu hwnnw gael ei gofrestru’n broffesiynol yn y dyfodol.

Byddwn yn parhau ac yn cyflymu’n datblygiad o rwydweithiau digidol ar gyfer gweithwyr gofal cymdeithasol a gweithwyr blynyddoedd cynnar, i alluogi dysgu parhaus a rhwydweithio. Gan weithio’n arloesol a defnyddio tystiolaeth, byddwn yn rhannu arferion y gall y gweithlu eu defnyddio i helpu oedolion, plant a’u teuluoedd i fyw y bywydau sy’n bwysig iddyn nhw. Yr hyn sy’n hanfodol yw ein bod yn cydnabod bod lles ein gweithlu yn hollbwysig a byddwn yn blaenoriaethu hyn fel rhan o’n cynnig diwygiedig.

**Â phwy fyddwn ni’n gweithio i gyflawni’r uchelgais hon?**

Byddwn yn gweithio gyda phobl gofrestredig y presennol a’r dyfodol; Undebau Arolygiaeth Gofal Cymru (AGC); Rhwydwaith COVID-19 Iechyd a Llesiant; Prifysgolion a darparwyr dysgu; Ymchwil Iechyd a Gofal Cymdeithasol Cymru; Addysg a Gwella Iechyd Cymru (AaGIC).

**Yn thema flaenoriaeth 1 byddwn yn:**

* Parhau i **reoleiddio’r gweithlu gofal cymdeithasol**, gan ddefnyddio’r Cod Ymarfer Proffesiynol, canllawiau ymarfer ac amrywiaeth o adnoddau i helpu’r rhai sy’n gweithio yn y sector. Byddwn yn cyflawni’n cyfrifoldebau statudol ac yn sicrhau ein bod ni’n cynnal cofrestr gywir a thryloyw o weithwyr ar gyfer y cyhoedd a’r sector.
* Datblygu a **lansio cofrestri newydd ar gyfer gweithwyr a rheolwyr cartrefi gofal oedolion** gwasanaethau y tu hwnt i’r rhai sydd wedi’u cofrestru eisoes. Byddwn yn gweithio ag Arolygiaeth Gofal Cymru a’r sector i hyrwyddo ac egluro’r gofrestr newydd, gyda tharged o gofrestru 1,500 o weithwyr preswyl gofal oedolion yn ystod y flwyddyn.
* **Addasu’n fframwaith rheoleiddio i gefnogi’r sector yn ystod argyfwng COVID-19**, gan greu cofrestr dros dro ar gyfer gweithwyr cymdeithasol sy’n dychwelyd yn ogystal ag amrywiaeth o newidiadau ar gyfer ymateb y sector i’r argyfwng. Yna, gallwn ddefnyddio hyn fel cyfle i werthuso effaith y cymorth hwn ar gyfer pobl sy’n defnyddio gwasanaethau. Lle bo’n briodol, byddwn yn ceisio diwygio’n rheolau i alluogi’r sector i weithredu mor gyflym ac effeithiol â phosibl.
* Darparu **cymorth ariannol ar gyfer hyfforddi a datblygu** ledled y sector yng Nghymru. Rydym yn ceisio sicrhau y bydd pob myfyriwr gwaith cymdeithasol cymwys yn derbyn bwrsari. Byddwn yn parhau i ddarparu cyngor ac arweiniad ar ardystio cymwysterau a phrentisiaethau.
* Parhau i ddarparu arian sylweddol i’r sector ar gyfer hyfforddi a datblygu, drwy reoli a gweinyddu **Rhaglen Datblygu’r Gweithlu Gofal Cymdeithasol Cymru**, gan sicrhau ei bod yn gallu ymateb i anghenion newidiol y sector yn ystod y flwyddyn a thu hwnt. Bydd adroddiadau chwe mis a diwedd blwyddyn yn cael eu llunio i sicrhau bod yr arian yn cael ei ddefnyddio i ymateb yn gadarnhaol i’r cyfleoedd a’r heriau ar gyfer y sector yn ystod ac wedi COVID-19.
* Cynllunio a lansio **Cerdyn Gweithiwr Gofal Cymdeithasol** i gynnig cydnabyddiaeth i’r gweithlu yn ystod argyfwng COVID-19 a thu hwnt. Byddwn yn sicrhau bod y cerdyn ar gael i bawb, yn cynnwys gweithwyr y blynyddoedd cynnar, gyda tharged o 30,000 o gardiau gweithredol yn ystod y flwyddyn. Ochr yn ochr â hyn, byddwn yn gweithio gyda chyrff y sectorau masnachol a chyhoeddus i sicrhau’r buddion gorau posibl i ddeiliaid cardiau a hyrwyddo’r buddiannau hynny ar draws ein platfformau digidol.
* Byddwn yn **ystyried effaith COVID-19 ar y gweithlu Blynyddoedd Cynnar a Gofal Plant**. Yn dilyn adroddiadau dadansoddi data a sector ym mis Mehefin a mis Awst, ym mis Hydref byddwn yn cyflwyno ein camau adfer argymelledig ar gyfer y tymor byr, canol a hir ar gyfer y gweithlu sy’n gynaliadwy, o ansawdd uchel a mawr eu parch. Ochr yn ochr â’r gwaith hwn byddwn yn lansio strategaeth ymgysylltu aml-asiantaeth i ail-adeiladu a chefnogi’r sector ym mis Hydref.
* Parhau i ymchwilio a datblygu’r cynigion ar gyfer **cofrestru’r gweithlu blynyddoedd cynnar yn y dyfodol**, gan weithio â rhanddeiliaid ledled y sector. Bydd adroddiad costau llawn yn cael ei baratoi i Lywodraeth Cymru yn yr hydref, gyda gwerthusiad ymgynghoriad ffurfiol i lywio argymhellion i Lywodraeth Cymru erbyn diwedd y flwyddyn ariannol.
* **Datblygu ac ymwreiddio ymarfer seiliedig ar dystiolaeth.** Yn amodol ar gyllid gan Ymchwil Iechyd a Gofal Cymdeithasol Cymru byddwn yn creu partneriaeth gyda Developing Evidence Enriched Practice ym Mhrifysgol Abertawe i ddatblygu dull symud gwybodaeth cynaliadwy erbyn mis Ionawr, gydag amrywiaeth o awgrymiadau i ymwreiddio ymarfer seiliedig ar dystiolaeth i’w lansio erbyn diwedd y flwyddyn ariannol.
* Datblygu **cynnig digidol newydd ar gyfer ein cofrestr gynyddol o weithwyr gofal cymdeithasol**, gan ddod â chofrestru, adnoddau dysgu, DPP, rhwydweithio, cerdyn gofal cymdeithasol a gwybodaeth at ei gilydd mewn porth unigol. Gan ddysgu o COVID-19, rydym am i’r gweithlu gael mynediad uniongyrchol i’r adnoddau diweddaraf maent eu hangen, yn y fformat sy’n hygyrch i’w hanghenion. Bydd hyn yn helpu pobl gofrestredig mewn datblygiad proffesiynol parhaus.
* Ledled y gweithlu, a’r sector yn ehangach, datblygu **dull dysgu a rhwydweithio rhithwir** i alluogi rhwydweithio parhaus a datblygiad sgiliau a dysgu. Byddwn yn cynnig cynnwys digidol sy’n cael ei ddiweddaru’n barhaus i gymunedau ymarfer, gan ddatblygu’r gwaith cadarnhaol sydd wedi digwydd yn ystod argyfwng COVID-19. Byddwn yn ystyried y ffordd orau o drawsnewid ein llyfrgell o ddeunyddiau dysgu a gwybodaeth i adnoddau digidol hygyrch, yn ogystal â threialu dulliau newydd ac arloesol mewn meysydd galw allweddol yn cynnwys dementia, gweithdrefnau diogelu, rhwydweithiau cymheiriaid, Rhwydweithiau Dysgu a Gwella a rhaglenni dysgu cenedlaethol.
* Gweithio mewn partneriaeth â chydweithwyr iechyd, gan ymateb yn uniongyrchol i brofiad a gwersi argyfwng COVID-19 i **flaenoriaethu llesiant y gweithlu gofal cymdeithasol**. Byddwn yn parhau i ddiweddaru adnoddau ar-lein i gyflogwyr a staff, yn ogystal â gweithio gyda Llywodraeth Cymru i ddatblygu mynediad i ddeunyddiau eraill ar bob lefel o angen. Byddwn yn parhau i adolygu gofynion i gefnogi llesiant y gweithlu wrth i ni ddatblygu a chlywed gan y sector ar effaith COVID-19.
* Y tu hwnt i heriau uniongyrchol y pandemig, a chan ddefnyddio arolwg y gweithlu yr hydref hwn, datblygu **cynigion ar gyfer fframwaith iechyd a llesiant y gweithlu** gan sicrhau bod iechyd a llesiant yn cael ei gynnwys yn seilwaith hirdymor y sector a’i weithlu. Bydd hyn yn adeiladu ar y cynigion yn Strategaeth y Gweithlu a ddatblygwyd gan Gofal Cymdeithasol Cymru ac Addysg a Gwella Iechyd Cymru (AaGIC).

**Thema flaenoriaeth 2: ar gyfer rheolwyr, arweinwyr a pherchnogion gofal cymdeithasol a blynyddoedd cynnar**

**Beth yw ein huchelgais?**

Ein nod yw gwella darpariaeth gwasanaethau o ansawdd i bobl, plant a theuluoedd drwy gefnogi rheolwyr gofal cymdeithasol a blynyddoedd cynnar, arweinwyr gwasanaethau sefydliadol a pherchnogion. Ein huchelgais yw dull tosturiol, effeithlon ac effeithiol o ddarparu gofal sy’n canolbwyntio ar beth sy’n bwysig i unigolion, teuluoedd a gofalwyr.

**Beth mae hyn yn ei olygu i’r sector?**

Roedd cyfoeth y wybodaeth a gasglwyd drwy ddatblygu’r strategaeth gweithlu iechyd a gofal cymdeithasol ddrafft yn dangos yr heriau sy’n wynebu’r sector: bydd y pandemig COVID-19 cyfredol wedi pwysleisio a gwaethygu’r heriau hynny. Mae arweiniad a rheolaeth cryf a chadarn yn hanfodol, ac rydym yn ymrwymedig i archwilio’r camau gweithredu yn y strategaeth ddrafft i gefnogi arweinwyr a rheolwyr gweithredol.

Mae sawl menter allweddol ar droed a byddwn yn adeiladu arnynt y flwyddyn nesaf, yn cynnwys cyflwyno ymgyrch Gofalwn Cymru, gyda ffocws ar gryfhau dulliau recriwtio a chadw yn y sector. Gwnaed gwaith sylweddol yn y ddwy flynedd diwethaf o ran cydweithio i ddatblygu cyfres o gymwysterau addas i’r diben a bydd hyn yn cael ei gwblhau eleni gyda dyfodiad cymwysterau galwedigaethol lefel 4 a 5. Byddwn yn parhau i helpu’r sector i weithredu’r cymwysterau ar bob lefel yn cynnwys sefydlu ac asesu.

Mae Rhaglen Datblygu’r Gweithlu Gofal Cymdeithasol Cymru’n buddsoddi yn natblygiad y gweithlu a byddwn yn cynnal adolygiad llawn i sicrhau cymaint o werth â phosibl a’i fod yn cael ei dargedu i anghenion heddiw a’r dyfodol. Mewn partneriaeth â’r sector, byddwn yn datblygu cynlluniau gweithlu ar gyfer y gweithlu gofal uniongyrchol, y gweithlu iechyd meddwl a gwaith cymdeithasol.

Rydym yn cydnabod y rôl sydd gan reoleiddio yn y sector gofal cymdeithasol nawr ac yn y dyfodol wrth i ni ymestyn y gofrestr ymhellach dros y ddwy flynedd nesaf. Byddwn yn parhau i weithio â’r sector i gyflawni ein swyddogaethau ymchwilio ac addasrwydd i ymarfer ond hefyd yn cynnal adolygiad llawn fel ein bod ni’n gwella’r cynnig hwn yn barhaus. Bydd cwmpasu ‘Gwasanaeth Cyswllt Cyflogwr’ yn elfen drosfwaol i’r holl gynnig hwn i’r sector, a fydd yn adlewyrchu’n glir beth mae’r sector yn ei ddisgwyl gennym, gan archwilio’r ffordd orau o ymateb i ymholiadau gweinyddol syml am gofrestru ar y naill law i gymorth wedi’i deilwra ar gyfer gwella gwasanaethau i’r rhai sy’n derbyn gofal ar y llaw arall.

**Â phwy fyddwn ni’n gweithio i gyflawni’r uchelgais hon?**

Bydd y partneriaid allweddol y byddwn yn gweithio â nhw i gyflawni’n gwaith eleni’n cynnwys cyflogwyr gofal cymdeithasol a blynyddoedd cynnar, Rheolwyr Cofrestredig, Arolygiaeth Gofal Cymru, ADDSC, Unigolion Cyfrifol a’u rhwydweithiau, sefydliadau rheoleiddio eraill ledled Cymru a’r DU, Fforwm Darparwyr Cenedlaethol, partneriaethau Rhaglen Datblygu’r Gweithlu Gofal Cymdeithasol Cymru, darparwyr dysgu, rheolwyr y blynyddoedd cynnar.

**Yn thema flaenoriaeth 2 byddwn yn:**

* Parhau â’n rôl arwyddocaol yn darparu cyngor arbenigol ar **sefydlu, prentisiaethau, a fframweithiau cymwysterau ledled y sector.** Byddwn yn diweddaru’r fframweithiau cymwysterau ym mis Ebrill a mis Medi a datblygu’r fframwaith prentisiaethau newydd erbyn mis Gorffennaf. Erbyn diwedd 2020 byddwn wedi diwygio ein canllawiau ar leoliadau gwaith, wedi gwerthuso cynllun peilot Fframwaith Sefydlu Cymru Gyfan, a chytuno ar fodel cyflawni ar gyfer Ymarferwyr Gwasanaethau Cymdeithasol. Mae’r fframweithiau hyn wedi darparu’r sylfaen ar gyfer gweithlu medrus sydd wedi ymateb i her y pandemig, a byddwn yn parhau i’w hyrwyddo a’u hadnoddau cysylltiedig gydol y flwyddyn.
* Parhau i **reoleiddio hyfforddiant gwaith cymdeithasol yng Nghymru**, ar lefel israddedig ac ôl-raddedig. Byddwn yn gweithio’n hyblyg ag Addysg Uwch i sicrhau cyflenwad parhaus o raddedigion gwaith cymdeithasol o ansawdd uchel i Gymru. Byddwn yn ymateb yn gadarn i heriau COVID-19 a’r tarfu sydd wedi bod ar elfennau theori ac ymarfer i fyfyrwyr cyfredol, ac unrhyw effaith a all y pandemig ei chael ar recriwtio i gyrsiau yn y dyfodol.
* Cyflawni’n **dyletswyddau addasrwydd i ymarfer** yn deg ac effeithlon, gan gynnig sicrwydd cyhoeddus am y gweithlu cofrestredig mewn ffordd dryloyw ac amserol. Byddwn yn parhau i fonitro’n gwaith yn y maes hwn drwy gyfres o fesurau.
* Wrth i’n cofrestr dyfu, ystyried ffyrdd o **wella effeithiolrwydd ac effeithlonrwydd ein gwaith Addasrwydd i Ymarfer**. Byddwn yn treialu egwyddorion newydd wedi’u cynllunio i fod yn sail i’n gwaith ac yn edrych i flaenoriaethu’r achosion mwyaf difrifol. Byddwn yn cael cyngor allanol, annibynnol i adolygu’n holl systemau i nodi ffyrdd o gryfhau diogelwch y cyhoedd ac i gael ein prosesau i weithio hyd orau eu gallu.
* Hyrwyddo’r broses o **flaenoriaethu ymarfer sy’n canolbwyntio ar ganlyniadau yn strategol** ym maes gofal cymdeithasol gydag amrywiaeth o weithgareddau yn cynnwys gweminarau a digwyddiadau hyfforddi’r hyfforddwr yn ail hanner y flwyddyn. Byddwn yn datblygu adnoddau i’r rhai sy’n arwain a rheoli ymarfer erbyn mis Rhagfyr ac yn darparu sesiynau hyfforddi i reolwyr erbyn diwedd y flwyddyn ariannol. Byddwn yn cefnogi newid diwylliannol ar draws iechyd a gofal cymdeithasol drwy dreialu rhaglen strategol ar gydbwyso hawliau a chyfrifoldebau, a fydd yn cael ei phrofi a’i gwerthuso gyda thîm/au amlddisgyblaeth.
* Cryfhau ac ymestyn ein **hymgyrch Gofalwn Cymru** arloesol. Byddwn yn ailffocysu’n hymgyrch yn sylfaenol i ymateb i argyfwng COVID-19, gan ddatblygu negeseuon ac asedau allweddol i hyrwyddo’r sectorau gofal cymdeithasol a blynyddoedd cynnar ac addasu deunyddiau cyfredol yr un pryd. Byddwn yn dod â gwaith yn ei flaen i helpu cyflogwyr i recriwtio er mwyn ymateb i’r pandemig ac yn parhau i ddatblygu’r rhan hon o’r ymgyrch gyda mwy o ymarferoldeb wrthi ‘r sector fynd i’r cam adfer.
* Parhau i hyrwyddo ymarfer nodedig ar draws y sector drwy ddigwyddiadau, a’r **Gwobrau Cenedlaethol** yn arbennig. Byddwn yn adolygu opsiynau erbyn mis Gorffennaf i fwrw ymlaen gyda Gwobrau 2020, yn sgil y pandemig. Wrth i’r sector symud y tu hwnt i’r argyfwng, byddwn yn ceisio rhannu ymarfer sy’n cael ei arddangos gan y Gwobrau ledled y sector.
* Ar ail y data, a’r dystiolaeth a’r dysgu ar COVID-19 byddwn yn cwmpasu a datblygu’n dulliau o rannu dysgu ac ymarfer ar **‘Beth wnaeth wahaniaeth?’** i bobl, plant a’u teuluoedd yn ystod y cyfnod hwn.
* Datblygu opsiynau i ddarparu cymorth ychwanegol **ar gyfer myfyrwyr gwaith cymdeithasol sy’n dychwelyd**, gan gydnabod yr heriau ariannol a gweithredol maent wedi’u hwynebu yn ystod argyfwng COVID-19. Gweithio gydag arweinwyr rhanbarthol i sicrhau bod **Rhaglen Datblygu’r Gweithlu Gofal Cymdeithasol Cymru** yn cefnogi’r pwysau cyfredol ar y sector.
* Datblygu cynigion ar gyfer **Gwasanaeth Cyswllt Cyflogwyr** i ddod i rym ym mis Ebrill 2021. Mae cyflogwyr yn sylfaenol i weithlu llwyddiannus, yn enwedig gan y bydd y sector yn parhau i adfer yn dilyn COVID-19, a byddwn yn parhau i weithio gyda nhw i ddatblygu gwasanaeth newydd gan Gofal Cymdeithasol Cymru a all fod yn sail i ymestyn y gofrestr, dysgu o achosion rheoleiddio, nodi pwysau a blaenoriaethau, cydweithio a helpu i lywio gwelliannau. Yn dilyn ymgysylltu yn ystod yr hydref, bydd model wedi’i gwmpasu a’i gostio’n llawn yn cael ei ddatblygu yn ystod y flwyddyn ariannol.
* Trwy ddysgu gan COVID-19 a chydnabod ei fod wedi newid y cyd-detsun i’r sector, byddwn yn **blaenoriaethu elfennau effaith uchel o Strategaeth Gweithlu drafft y sector**, a ddatblygwyd ar y cyd ag AaGIC. Byddwn yn darparu:
* Fframwaith denu, recriwtio a chadw diwygiedig erbyn mis Awst
* Set ddiwygiedig o flaenoriaethau cenedlaethol ar gyfer Rhaglen Datblygu’r Gweithlu Gofal Cymdeithasol Cymru i adlewyrchu angen y sector y tu hwnt i’r pandemig erbyn mis Rhagfyr
* Cynllun gweithlu wedi’i gostio’n llawn ar gyfer y gweithlu gofal uniongyrchol erbyn mis Ionawr
* Cynllun gweithlu wedi’i gostio’n llawn ar gyfer y proffesiwn gwaith cymdeithasol erbyn mis Ionawr, gyda fframwaith ôl-gymhwyso diwygiedig
* Cynllun gweithlu wedi’i gostio’n llawn ar gyfer y gweithlu iechyd meddwl, ar y cyd â chydweithwyr iechyd, erbyn mis Ionawr.
* Adnoddau pellach a chynllun gweithredu ar gyfer y sefydliad erbyn mis Awst ar ein canllawiau parhaus i’r sector weithredu’n ddwyieithog.

**Thema flaenoriaeth 3: ar gyfer arweinwyr strategol a rhanddeiliaid**

**Beth yw ein huchelgais?**

Ein huchelgais yw y gall arweinwyr strategol gael gafael ar y data, y dystiolaeth a’r sgiliau ar draws gwasanaethau oedolion a phlant er mwyn trawsnewid gofal cymdeithasol. Mae Gofal Cymdeithasol Cymru mewn sefyllfa unigryw i gasglu a darparu’r wybodaeth a’r dystiolaeth i gefnogi trawsnewid gwasanaethau’n strategol, yn ogystal ag arwain datblygiad sgiliau arweinyddiaeth y sector yng Nghymru.

**Beth mae hyn yn ei olygu i’r sector?**

Mae arweinyddiaeth strategol effeithiol a chyfunol ar draws y sectorau statudol, annibynnol a gwirfoddol yng Nghymru’n allweddol er mwyn sicrhau gwelliant a newid parhaus. Rydym am weithio ledled Cymru i gefnogi trawsnewid, yn aml yn gweithredu fel ffrind beirniadol, ond cefnogol, i’r rhai sy’n gyfrifol am benderfyniadau strategol. Byddwn yn gweithio i ddarparu tystiolaeth dda i fod yn sail i newid. Bydd y dystiolaeth hon yn dod o ymchwil, data a gwybodaeth ffurfiol, neu o ddoethineb a phrofiadau’r gweithlu a chan bobl, plant a’u teuluoedd sy’n defnyddio gwasanaethau gofal cymdeithasol.

Rydym wedi ymrwymo i weithio mewn partneriaeth o ran y modd yr ydym yn cyflawni’n gwaith. Byddwn yn parhau i weithio ag arweinwyr strategol ledled y sectorau cymunedol, statudol, annibynnol a gwirfoddol fel y gall pawb gael mynediad i’r dystiolaeth, y data a’r rhaglenni datblygu hyfforddiant sydd eu hangen i fod yn sail i benderfyniadau, llywio gwaith cynllunio’r gweithlu a chyfleoedd hyfforddi a dysgu.

Mae’r blaenoriaethau o’n Strategaeth Ymchwil a Datblygu Gofal Cymdeithasol a rennir yn nodi mwy o ddulliau strategol o ddefnyddio ddata a gwybodaeth ac yn llywio cynllun gwasanaethau ac ymarfer. Bydd hyn yn bwysig iawn wrth i ni gefnogi’r sector gyda’i ddysgu o ran yr ymateb i argyfwng COVID-19.

Mae ein rhaglenni allweddol yn cysylltu’n uniongyrchol â rheng flaen gwasanaethau ac yn seiliedig ar yr angen i weld unigolion yn cael eu cadw’n ganolog i holl drefniadau cynllunio a gofal. Byddwn yn parhau i weithio ar ddatblygu a llesiant y gweithlu mewn Gwasanaethau Preswyl Plant, Gofal Dementia, Gofal a Chymorth yn y Cartref. Byddwn yn gweithio â phartneriaid ledled y sector hefyd i edrych ar opsiynau a modelau ar gyfer adeiladu ac ymgorffori cydnerthedd cymunedol yn ystod camau adfer COVID-19.

**Â phwy fyddwn ni’n gweithio i gyflawni’r uchelgais hon?**

Y cydweithredwyr allweddol ar gyfer y cynllun hwn yw: Llywodraeth Cymru; Cymdeithas Llywodraeth Leol Cymru (CLlLC); ADSS Cymru; Byrddau Partneriaeth Rhanbarthol, Cyngor Gweithredu Gwirfoddol Cymru (CGGC); AGC; Fforwm Darparwyr Cenedlaethol, Fforwm Gofal Cymru, AaGIC, Iechyd Cyhoeddus Cymru, Prifysgolion a darparwyr dysgu, Ymchwil Iechyd a Gofal Cymdeithasol Cymru, partneriaid CWLWM, Rhwydwaith y Blynyddoedd Cynnar, Measuring the Mountain, Grŵp llywio Gofal a Chymorth yn y Cartref, Grŵp Strategaeth Dementia, Alzheimers Society Cymru, Bwrdd Comisiynu; Bwrdd Partneriaeth Cenedlaethol, Grwpiau Cynghori Gweinidogion, Sgiliau Gofal a Datblygu.

**Yn thema flaenoriaeth 3 byddwn yn:**

* Parhau i helpu’r sector yn ei waith gyda **Phlant a Phobl Ifanc** agored i niwed. Byddwn yn cymryd rhan ac yn cyfrannu at Grŵp Cynghori’r Gweinidog, ac yn cynnal cynhadledd gofal cymdeithasol plant a gweithio gyda’r Comisiynydd Plant i gwmpasu a threialu adnodd digidol ar gyfer cynllunio gofal.
* Parhau i weithio gyda’r sector i ddarparu **gofal a chymorth i’r rhai sy’n byw gyda dementia**, yn cynnwys datblygu adnodd ail-alluogi dementia erbyn mis Mawrth a threfnu digwyddiadau Cyd-gysylltydd Dysgu yn ystod y flwyddyn.
* Dysgu o **werthusiad effaith ein partneriaeth Gofal a Chymorth yn y Cartref** i amlinellu opsiynau ar sut y gallwn gydweithio mwy, gan ganolbwyntio ar gydnerthedd cymunedol yn arbennig.
* Blaenoriaethu datblygiad parhaus **rôl allweddol Gofal Cymdeithasol Cymru fel ffynhonnell data gofal cymdeithasol**,, gan lywio penderfyniadau polisi seiliedig ar dystiolaeth ar bob lefel o’r sector. Ochr yn ochr â rheoli’r porth data gofal cymdeithasol ar gyfer Cymru, byddwn yn datblygu a lansio dangosfwrdd data rheoleiddio erbyn mis Medi ac yn datblygu Daffodil Cymru a data cynllunio’r gweithlu i helpu arweinwyr strategol.
* Datblygu **strategaeth data gofal cymdeithasol i Gymru**, yn cyflwyno gweledigaeth ym mis Mehefin, a fydd yn nodi sylfeini a chwmpas ar gyfer strategaeth y cytunwyd arni. Rydym yn rhagweld y bydd Llywodraeth Cymru’n gofyn i ni fwrw ymlaen i ddatblygu’r strategaeth, ar y cyd â phartneriaid, erbyn diwedd y flwyddyn ariannol.
* Datblygu siop un siop o **ganllawiau arbenigol wedi’u curadu ar COVID-19**, y gellir eu defnyddio ar sail unwaith i Gymru i gyflogwyr a’r gweithlu. Byddwn yn gwerthuso hyn mis Medi ac yn defnyddio’r dysgu i barhau i wella ein darpariaeth o wybodaeth gyfredol i’r sector.
* Rheoli gweithrediad camau gweithredu allweddol **Strategaeth Ymchwil a Datblygu Gofal Cymdeithasol** a gweithgareddau cysylltiedig, gydag adroddiadau chwarterol ar gynnydd.
* Arwain datblygiad **blaenoriaethau ymchwil gofal cymdeithasol mewn ymateb i COVID-19**. Yn dilyn ymgysylltu ledled y sector yn yr hydref, byddwn yn dogfennu anghenion gweithwyr proffesiynol yng nghyd-destun COVID-19 ac yn cwblhau adolygiad o dystiolaeth ar sail pynciau allweddol ac enghreifftiau o ymarfer erbyn mis Rhagfyr.
* Cyflawni rôl allweddol yn hyrwyddo’r defnydd o **ymchwil a gwybodaeth wrth gynllunio ac wrth gynllunio a darparu gwasanaethau**. Bydd hyn yn cynnwys gwrando ar unigolion a’u gofalwyr a chefnogi gweithrediad y fframwaith perfformiad a gwella. Byddwn yn gweithio mewn partneriaeth i gefnogi dull 3 cam arfaethedig y prosiect ymchwil Defnyddio Tystiolaeth ac erbyn diwedd y flwyddyn ariannol yn cyflwyno strategaeth ar gyfer symud gwybodaeth a meithrin capasiti.
* Parhau i ddarparu’n rhaglenni arweinyddiaeth llwyddiannus ledled y sector. Byddwn yn cynnal digwyddiadau dysgu ar y cyd ag Arolygiaeth Gofal Cymru gydol y flwyddyn hefyd.
* Gweithio mewn partneriaeth ar **ddatblygu dull arwain tosturiol a chyfunol** ar draws gofal cymdeithasol ac iechyd. Gan weithio ag AaGIC byddwn yn ceisio lansio ein ‘Hegwyddorion Arweinyddiaeth’ gyda digwyddiadau dysgu, rhwydweithiau cymheiriaid, gweminarau a dosbarthiadau meistr ymysg y technegau i ymwreiddio’r dull newydd ar draws y sector.

**Thema flaenoriaeth 4: Galluogi Gofal Cymdeithasol Cymru i gyflawni**

**Beth yw ein huchelgais?**

Byddwn yn grymuso ein gweithlu Gofal Cymdeithasol Cymru i gyflawni’n hymrwymiadau i fod yn sefydliad gwasanaeth cyhoeddus effeithiol ac effeithlon. Yn ystod cyfnod y cynllun hwn, bydd Gofal Cymdeithasol Cymru’n ail-werthuso ei gynnig i’r sector gan ddefnyddio tystiolaeth gan y gweithlu, rheolwyr, arweinwyr, perchnogion, arweinwyr strategol a rhanddeiliaid. Byddwn yn sicrhau bod ein gweledigaeth strategol yn diwallu anghenion y sector fel mae’n dod allan o bandemig COVID-19 ac yn defnyddio’r weledigaeth honno i drawsnewid ein gwasanaethau.

**Beth mae hyn yn ei olygu i’r sector?**

I fod yn sefydliad effeithiol, mae’n rhaid i Gofal Cymdeithasol Cymru ddeall, a helpu i ddiwallu, yr heriau a’r cyfleoedd y mae’r sectorau y mae’n gweithio â nhw yn eu hwynebu. Wrth i’r sectorau gofal cymdeithasol a blynyddoedd cynnar ymdrin â’r argyfwng iechyd cyhoeddus mwyaf yn y blynyddoedd diweddar, a dod allan ohono, rydym yn cydnabod bod rhaid i’n cynnig i gwsmeriaid newid.

Rydym felly’n mynd i ailedrych ar ein hamcanion strategol sylfaenol yn sgil COVID-19 i ymateb i’r gwersi a ddysgwyd, a’r amgylchedd newydd y bydd sectorau yn gweithredu ynddynt.

Mae’r aildrefnu hwn yn effeithio ar ein holl weithrediadau busnes, yn ogystal â darparu cyfle i ni edrych ar sut rydym yn darparu’n gwasanaethau i’n cwsmeriaid. Bydd cyflymu ein datblygiadau digidol arfaethedig yn sylweddol yn ganolog i’r trawsnewid hwn. Gan gysylltu â newid cenedlaethol a newid dan arweiniad y llywodraeth, bydd y gwaith hwn yn darparu ffordd newydd drawsnewidiol o ddysgu, rhannu a chyfrannu i’n cwsmeriaid, yn cynnwys gweithwyr y rheng flaen.

**Â phwy fyddwn ni’n gweithio i gyflawni’r uchelgais hon?**

Llywodraeth Cymru, y gweithlu, rheolwyr, arweinwyr, perchnogion, arweinwyr strategol a rhanddeiliaid, Undebau Llafur, Canolfan Cydweithredol Cymru, AGC, Gwasanaeth Digidol y Llywodraeth, Digidol ac Arloesedd ar gyfer Iechyd a Gwasanaethau Cymdeithasol, Cyrff a Noddir gan Lywodraeth Cymru, Rheoleiddwyr Gofal Iechyd y DU, Academi Wales.

**Yn thema flaenoriaeth 4 byddwn yn:**

* Blaenoriaethu cynlluniau mawr i drawsnewid ein gwasanaethau a’n gweithrediadau i **ymateb i’r cyfleoedd a’r heriau digidol** sy’n datblygu, yn arbennig yn ystod argyfwng COVID-19. Gan ddefnyddio arbenigedd allanol, ac mewn partneriaeth ag eraill, byddwn yn gweithio’n gyflym i ddarparu’n gwasanaethau’n ddigidol, yn fewnol ac allanol. Byddwn yn ymchwilio i gymhwysedd a gallu digidol ein cynulleidfaoedd ac yn datblygu atebion a fydd yn diwallu eu hanghenion.
* Parhau i fireinio a darparu’n **strategaeth cyfathrebu ac ymgysylltu** gan adlewyrchu gwersi ac effaith COVID-19 a chefnogi cyflawni ymrwymiadau’r cynllun busnes.
* Parhau i ddiwygio a **gweithredu ein strategaeth TGCh**, gan adlewyrchu effaith COVID-19 a ffyrdd newydd o weithio. Ein nod yw cynnal ein hachrediad ISO27001 yn dilyn yr archwiliad ym mis Gorffennaf.
* Parhau i **weithredu blaenoriaethau allweddol ein Cynllun Pobl** (yn seiliedig ar ganfyddiadau ein hadolygiad Buddsoddwyr mewn Pobl Arian), yn cynnwys ein cohort cyntaf o raglen arweinyddiaeth a rennir Cyrff a Noddir gan Lywodraeth Cymru ym mis Medi a datblygu proses Rheoli Perfformiad newydd ar gyfer darparu ym mis Ebrill 2021. Byddwn yn parhau i gefnogi’n cydweithwyr drwy heriau COVID-19 a thu hwnt o ran darparu gweithredol, llesiant a chyfathrebu rheolaidd.
* Sicrhau **mesurau rheoli a systemau ariannol a llywodraethu effeithiol**. Byddwn yn cyflwyno ein cyfrifon erbyn mis Awst, gyda’r nod o gael graddfa sylweddol yn 80% o’n harchwiliad mewnol a chyflawni balans arian o 2% ar ddiwedd y flwyddyn ariannol, gyda balans o 4% bob mis.
* Cynnal **cydymffurfiaeth sefydliadol gyda gofynion sefydliadol statudol** fel na cheir unrhyw hysbysiadau cydymffurfio gan reoleiddiwyr cydymffurfio perthnasol.
* Sicrhau trefniadau llywodraethu ac atebolrwydd cryf drwy **reoli’r Bwrdd a’r Pwyllgorau’n effeithiol**. Bydd hyn yn golygu y bydd y Bwrdd a’r Pwyllgorau yn gwneud yr holl benderfyniadau fel sydd wedi’u dirprwyo iddynt, y bydd aelodau’r Bwrdd yn parhau i ddatblygu gan ddefnyddio sesiynau datblygu sydd wedi’u trefnu ac y bydd yr holl gyfarfodydd yn cael eu cynnal yn unol â Chyfarwyddiadau Ariannol Sefydlog a Chynllun Dirprwyo. Bydd trefniadau llywodraethu newydd wedi’u cytuno gan y Bwrdd yn cael eu gweithredu erbyn Medi 2020.
* Gwaith i gynnal **dilyniant busnes drwy argyfwng ac adferiad COVID-19**, gan helpu a chynorthwyo cydweithwyr i weithio gartref, cefnogi llesiant ein gweithlu a pharhau i gyflawni busnes mor effeithiol â phosibl.
* Yn dilyn COVID-19 a gwaith parhaus i adolygu’n model gweithredol, byddwn yn defnyddio eleni i **ddatblygu cynllun sefydliadol newydd i ddiwallu anghenion y sector** yn ystod yr adferiad a thu hwnt. Bydd Cynllun Strategol newydd, yn seiliedig ar y pandemig a’n hadolygiadau ein hunain, yn destun ymgynghoriad cyn cytuno arno ym mis Medi, gan alluogi cynllun sefydliadol newydd a chynllun i’w gyflawni, gan gytuno arno erbyn mis Ionawr.

**Sut rydym yn gweithio**

**Ein gwerthoedd**

Fel sefydliad arweinyddiaeth cyhoeddus, mae’n bwysig ein bod ni’n dangos ein gwerthoedd yn y ffordd rydym yn gweithio gyda phobl i wireddu’n gweledigaeth.


**Parchu pawb:** rydym yn gweld pobl fel unigolion ac yn trin pawb ag urddas a pharch

**Gweithredu’n broffesiynol:** rydym yn gweithredu’n gyfrifol ac yn y ffordd gywir, gan ddwyn ein gilydd i gyfrif

**Dysgu yn barhaus:** rydym yn credu mewn gwella ein hunain a chefnogi eraill i fod y gorau y gallant fod

**Cynnwys pobl:** rydym yn annog ac yn galluogi pawb i gydweithio

O ystyried y sefyllfa rydym ynddi, ein ffocws yw helpu gweithwyr rheng flaen; rheolwyr, perchnogion ac arweinwyr strategol i ganolbwyntio ar gefnogi pobl ar adeg pan maen nhw angen hynny fwyaf. Mae ein hegwyddorion o ran sut rydym yn gweithio yn parhau ond mae ein dulliau’n cael eu haddasu i adlewyrchu’r cyd-detsun presennol:



**Ein trefniadau llywodraethu corfforaethol**

*“Governance comprises the arrangements put in place to ensure that the intended outcomes for stakeholders are defined and achieved”[[1]](#footnote-1)*

Mae gennym Fwrdd o Aelodau sy’n cynnwys pobl o fuddiannau ledled y sector gofal cymdeithasol a phoblogaeth ehangach Cymru. Caiff yr aelodau eu penodi gan y Gweinidog Iechyd a Gwasasnaethau Cymdeithasol. Ar 1 Ebrill 2020 roedd gan Gofal Cymdeithasol Cymru 14 Aelod Bwrdd gyda Mick Giannasi, lleygwr, yn Gadeirydd.

Aelodau Bwrdd Gofal Cymdeithasol yw:

|  |  |
| --- | --- |
| Mick Giannasi (Cadeirydd) | Jane Moore |
| Abigail Harris | Kate Hawkins |
| Carl Cooper | Maria Battle |
| Damian Bridgeman | Peter Max |
| Donna Hutton | Rhian Watcyn Jones |
| Emma Britton | Simon Burch |
| Grace Quantock | Trystan Pritchard |
| Joanne Kember |  |

Mae rhagor o wybodaeth am gefndir y Bwrdd ar y tudalenau canlynol o’n gwefan: <https://gofalcymdeithasol.cymru/amdanom-ni>


Mae’r Bwrdd yn pennu cyfeiriad ac yn craffu ar waith cyflawni’r sefydliad i sicrhau ein bod ni’n cynnal safonau yn y sector gofal cymdeithasol i ddarparu gwasanaethau o’r ansawdd uchaf i bobl agored i niwed mewn cymdeithas sy’n dibynnu ar ofal cymdeithasol. Mae cyfarfodydd Bwrdd cyhoeddus, a gynhelir bob chwarter o leiaf, yn sicrhau bod ein dull o lywodraethu’n dryloyw a bod pobl yn ganolog i’r broses o wneud penderfyniadau.

Mae gennym drefniadau effeithiol i ddarparu sicrwydd ar reoli risg, llywodraethu a rheoli mewnol. Mae gennym Bwyllgor Archwilio a Risg sy’n cynghori’r Bwrdd a’r Swyddog Cyfrifyddu ar y prosesau strategol ar gyfer risg, rheoli mewnol a llywodraethu, a’r Cyfrifon Blynyddol Statudol yn cynnwys y Datganiad Llywodraethu. Fel rhan o’n mesurau rheoli mewnol i gefnogi llywodraethu corfforaethol mae gennym gofrestr risg yr ydym yn ei hadolygu a’i diweddaru’n rheolaidd yn ystod y flwyddyn.

Fel Corff a Noddir gan Lywodraeth Cymru rydym yn gweithio’n unol â’n Fframwaith Llywodraethu Enghreifftiol, ein Cynllun Dirprwyo a’n Rheolau Sefydlog. Yn ystod y flwyddyn byddwn yn gwella ein trefniadau llywodraethu i adlewyrchu gwaith y sefydliad i gefnogi’r sector ac yn parhau i weithredu o fewn y fframweithiau llywodraethu, yn ceisio cydweithio â chyrff cyhoeddus eraill ac yn parhau i feincnodi ein perfformiad yn erbyn sefydliadau perthnasol eraill.

**Ein dyraniadau ariannol 2020-21**

Mae’r siart isod yn dangos ein dyraniadau ariannol ar gyfer 2020-21.



\*Yn ogystal â’r gyllideb refeniw uchod bydd yna wariant cyfalaf o £0.08 miliwn wedi’i ariannu gan Gymorth Grant Cyfalaf

Gwella a datblygu

Blynyddoedd cynnar a gofal plant

Strategaeth a chymorth busnes

Rheoleiddio’r gweithlu

Rhaglen grantiau

Mae’r cyfanswm gwariant o £22.08 miliwn yn 2020-21 yn seiliedig ar y dyraniadau cyllideb incwm canlynol:

* Cymorth Grant yn cynnwys £20.38 miliwn mewn perthynas â’r Blynyddoedd cynnar a gofal plant yn arwain at gyfanswm o gyllid Cymorth Grant o £20.64 miliwn. Mae’r £0.26 miliwn o gyllid y Blynyddoedd Cynnar a Gofal Plant yn cynrychioli £0.14 miliwn sydd eisoes wedi’i ymrwymo gan Lywodraeth Cymru ar gyfer hanner cyntaf y flwyddyn ariannol gyda £0.12 miliwn arall yn debygol o gael ei dderbyn ar gyfer Costau Cyflogau yn ail hanner y flwyddyn ariannol.
* Wedi’i gynnwys yn y refeniw hefyd mae £0.21 miliwn o Gymorth Grant mewnol a ddygwyd ymlaen, yn bennaf er mwyn ariannu costau gohiriedig mewn perthynas â gweithgareddau a gafodd eu gohirio oherwydd COVID-19.
* Incwm a gyllidebwyd o £1.18 miliwn gan weithwyr cofrestredig yn adlewyrchu’r lefelau ffioedd newydd ar gyfer 2020-21. Mae’r incwm a ragwelir yn seiliedig ar y targed o 1,500 o weithwyr gofal cartref eraill yn cofrestru cyn 31 Mawrth 2021.
* £0.05 mewn perthynas ag incwm Ardystiad Prentisiaethau.

Dadansoddiad o’n rhagolwg cyllideb gwariant lefel uchel:

* Rhaglen grantiau o £11.49 miliwn sy’n cynnwys £7.15 miliwn ar gyfer Rhaglen Datblygu’r Gweithlu Gofal Cymdeithasol Cymru, £3.69 miliwn ar gyfer Rhaglenni Hyfforddiant Cenedlaethol eraill y Gweithlu Gofal Cymdeithasol yn cynnwys Bwrsariaethau Gwaith Cymdeithasol a chyllid Lleoliadau Ymarfer a hefyd £0.33 miliwn o grantiau ar gyfer ein gwaith hwyluso rhanbarthol gyda’r sector..
* Cyllideb rheoleiddio’r gweithlu o £3.43 miliwn sy’n cynrychioli costau cyflogau o £2.64 miliwn mewn perthynas â’r gyfarwyddiaeth reoleiddio a’i chostau rhedeg uniongyrchol sy’n gyfanswm o £0.69 miliwn. Bydd cyfran sylweddol o’r costau rhedeg yn gostau sy’n gysylltiedig â’n swyddogaethau addasrwydd i ymarfer a phanel gwrandawiadau.
* Cyllideb gwella a datblygu o £3.31 miliwn sy’n cynnwys costau cyflogau o £1.77 miliwn gyda mwyafrif gweddill y gyllideb yn ariannu’n gwaith prosiect a gwaith a gomisiynwyd i helpu gyda chynaliadwyedd parhaus y gweithlu a gwasanaethau yn sgil COVID-19. Mae’r gyllideb yn cynnwys costau rhedeg gwaith dealltwriaeth, data ac ymchwil hefyd.
* Cyllideb strategaeth a chymorth busnes o £3.54 miliwn sy’n cynrychioli costau adeiladau a chyfleusterau swyddfa, holl gostau rhedeg ein swyddogaethau cymorth a holl gostau’r Bwrdd. Y costau cyflogau sydd wedi’u cynnwys yn y gyllideb hon yw £1.87 miliwn gyda’r gyllideb adeiladau a swyddfeydd yn gost o £0.60 miliwn.
* Mae’r costau blynyddoedd cynnar a gofal plant yn ymwneud â chyflogau’n bennaf ond hefyd yn cynnwys £0.08 miliwn ar gyfer gwaith prosiect ac ymgysylltu.

**Gweithgareddau Cynllun Busnes 2020-2021 yn fanwl (Mae’r rhan hon o’r cynllun yn parhau ar agor ar gyfer mireinio parhaus wrth i drafodaethau â phartneriaid barhau)**

**Thema flaenoriaeth 1: ar gyfer y gweithlu gofal cymdeithasol a blynyddoedd cynnar**

| **Beth fyddwn ni’n ei wneud yn 2020/21** | **Targed/Dangosydd/Allbynnau** | **Amserlenni** | **Partner(iaid) allweddol** |
| --- | --- | --- | --- |
| Datblygu a chynnal Cofrestr gywir o weithwyr gofal cymdeithasol | 1. Prosesu 90% o geisiadau o fewn 5 diwrnod; 2. Nifer y ceisiadau sy’n weddill – llai na 600 o geisiadau agored ar unrhyw adeg benodol | Adrodd bob chwarter | Gweithlu cofrestredig a’u cyflogwyr, Llywodraeth Cymru, Arolygiaeth Gofal Cymru |
| Ymarfer o ansawdd drwy gofrestru proffesiynol a chymorth | Datblygu adnoddau ychwanegol gan ystyried anghenion y gweithlu a’r gymuned | Adrodd bob chwarter | Gweithlu cofrestredig a’u cyflogwyr, cysylltiadau rhanbarthol a chenedlaethol |
| Addasu’n fframwaith rheoleiddio i gefnogi’r sector yn ystod argyfwng COVID-19 | Cymorth gan y sector ar gyfer y mesurau a gyflwynwyd | Gydol yr argyfwng | Llywodraeth Cymru, AGC, y Sector |
| Ymestyn cofrestru proffesiynol i weithwyr cartrefi gofal oedolion a rheolwyr newydd | Cofrestru 1,500 ym mlwyddyn un | Diwedd Mawrth 2021 (adrodd bob chwarter) | Sector, Cyflogwyr, Llywodraeth Cymru, AGC |
| Darparu cymorth ariannol ar gyfer hyfforddi a datblygu gwaith cymdeithasol (bwrsariaethau a Rhaglen Datblygu’r Gweithlu Gofal Cymdeithasol Cymru) | Pob myfyriwr cymwys yn derbyn bwrsariaeth gyda lleoliad yn cael ei ddarparu | Adrodd bob chwarter | Rhaglenni SAU; awdurdodau lleol, myfyrwyr |
| Rheoli a gweinyddu Grant Rhaglen Datblygu’r Gweithlu Gofal Cymdeithasol Cymru ar gyfer 2020/2021 a’r Grant Hwyluso Rhanbarthol yn ogystal â chyngor a chanllawiau ar gymhwyso ac ardystio prentisiaethau | 1. Adroddiad diwedd blwyddyn 2. Adroddiad canol blwyddyn | Mai 2021  Hydref 2020 | Cymdeithas Cyfarwyddwyr Gwasanaethau Cymdeithasol Rhwydwaith Rheolwyr y Gweithlu |
| Darparu cydnabyddiaeth i’r gweithlu drwy gerdyn gweithiwr gofal cymdeithasol | 1. 30,000 o gardiau digidol wedi’u lawrlwytho 2. Lefel gyffredinol o foddhad gyda’r cerdyn a’r hyn mae’n ei gynnig 3. Cydnabyddiaeth gan sefydliadau masnachol | 1. Adrodd bob chwarter 2. Mawrth 2021 3. Adrodd bob chwarter | Llywodraeth Cymru, AGC, cyflogwyr, darparwyr buddion a chyflenwyr atebion posibl eraill |
| Datblygu dull dysgu a rhwydweithio digidol i alluogi datblygiad sgiliau a dysgu parhaus – i’w dreialu mewn meysydd galw allweddol yn cynnwys dementia; gweithdrefnau diogelu; rhwydweithiau cymheiriaid; Rhwydweithiau Gwella Dysgu; rhaglenni dysgu cenedlaethol | 1) Nodi blaenoriaethau ar gyfer dysgu digidol a beth sydd ar gael eisoes  2) Dulliau cydnabod dysgu digidol a gyflawnwyd. Rhwydweithiau a chymunedau ymarfer sydd eisoes yn bodoli a dulliau newydd yn cael eu treialu a’u gwerthuso  3) Cynllun ar gyfer dysgu digidol a rhwydweithiau ar waith | Medi 2020 | AaGIC, Cymunedau Digidol Cymru, Cymdeithas Cyfarwyddwyr Gwasanaethau Cymdeithasol, rheolwyr hyfforddiant awdurdodau lleol, Swyddogion Datblygu y Blynyddoedd Cynnar a Gofal Plant awdurdodau lleol, Rhwydweithiau Gwella Dysgu, Fforwm Gofal Cymru, CWLWM, AGC, Estyn, SCIE, City and Guilds/CBAC, SAU ac AB, partneriaid ymchwil |
| Cefnogi’r gweithlu blynyddoedd cynnar a gofal plant yn cynnwys opsiynau cofrestru yn y dyfodol | 1) Cwblhau arolygiad o’r gweithlu gyda chynllun gweithredu yn nodi gofynion y dyfodol  2) Datblygu strategaeth ymgysylltu aml-asiantaeth i ailadeiladu a chefnogi’r sector blynyddoedd cynnar a gofal plant yn cynnwys gwersi a ddysgwyd o bandemig COVID 19.  3) Argymhellion ar ymestyn cofrestr Gofal Cymdeithasol Cymru i gynnwys gweithwyr y Blynyddoedd Cynnar a Gofal Plant wedi’u cyflwyno i Lywodraeth Cymru | 1) Hydref 2020  2) Hydref 2020  3) Mawrth 2021 | Llywodraeth Cymru, AGC, CWLWM, awdurdodau lleol, unigolion cyfrifol/rheolwyr lleoliadau, Grŵp cyfeirio rhanddeiliaid y rhaglen drawsnewid |
| Ystyried effaith COVID-19 ar y gweithlu Blynyddoedd Cynnar a Gofal Plant | 1) Cwblhau arolygiad o’r gweithlu gyda chynllun gweithredu yn nodi gofynion y dyfodol  2) Datblygu strategaeth ymgysylltu aml-asiantaeth i ailadeiladu a chefnogi’r sector blynyddoedd cynnar a gofal plant yn cynnwys gwersi a ddysgwyd o bandemig COVID 19.  3) Penderfynu ar gamau adfer tymor byr a thymor hir i gefnogi gweithlu cynaliadwy, o ansawdd uchel ac uchel ei barch | Hydref 2020 | Llywodraeth Cymru, AGC, CWLWM, awdurdodau lleol, unigolion cyfrifol/rheolwyr lleoliadau |
| Datblygu ac ymgorffori | 1) Dull y cytunwyd arno o gydweithio â rhaglen DEEP  2) Dull amlinellol o symud gwybodaeth ar gyfer Gofal Cymdeithasol Cymru  3) Gweithredu dulliau seiliedig ar dystiolaeth (prosiectau penodol i’w penderfynu) | 1) Hydref 2020  2) Ionawr 2021  3) O Hydref 2020 | Rhaglen DEEP ym Mhrifysgol Abertawe, pobl â phrofiad byw, eu gofalwyr, ymarferwyr, SCIE |
| Gweithredu cynnig diwygiedig i bobl gofrestredig | 1) Cynnig digidol newydd wedi’i gwmpasu, ei gytuno, ei brofi a’i weithredu  2) Cerdyn cofrestru digidol yn barod gyda buddion cysylltiedig wedi’u sicrhau  3) Dull diwygiedig ar gyfer hyfforddiant a dysgu ôl-gofrestru wedi’i gwmpasu, ei gytuno, ei brofi a’i weithredu | 1) Ebrill 2022  2) Mawrth 2021  3) Ebrill 2021 | Darparwyr TG, BASW, Fforwm Gofal Cymru, Cymdeithas Cyfarwyddwyr Gwasanaethau Cymdeithasol, Prifysgolion, Personau Cofrestredig, rheoleiddwyr iechyd a gofal cymdeithasol eraill. |
| Mewn partneriaeth ag iechyd, cefnogi dulliau ac ymateb cenedlaethol i Lesiant y Gweithlu – ymateb COVID-19 | 1) Diweddaru adnodd y we’n barhaus  2) Cadarnhau mewn partneriaeth â Llywodraeth Cymru a Rhwydwaith Iechyd a Llesiant COVID-19 | 1) O Ebrill 2020 ymlaen  2) Gorffennaf 2020 | Cynrychiolwyr cyflogwyr e.e. Cymdeithas Cyfarwyddwyr Gwasanaethau Cymdeithasol, Fforwm Gofal, UKHCA, yn ogystal â phartneriaid fel AGC, AaGIC, Llywodraeth Cymru |
| Cyflwyno fframwaith iechyd a llesiant yn unol â dysgu’r strategaeth gweithlu drafft: Bydd hyn yn cynnwys cymorth llesiant i unigolion sy’n ymwneud ag Addasrwydd i Ymarfer | 1) Cynnig ar gyfer fframwaith iechyd a llesiant 2) Arolwg iechyd a llesiant y gweithlu wedi’i gwblhau 3) Fframwaith llywodraethu staff wedi’i sefydlu | 1) Ionawr 2021  2) Hydref 2020  3) Ionawr 2021 | Cynrychiolwyr cyflogwyr e.e. Cymdeithas Cyfarwyddwyr Gwasanaethau Cymdeithasol, Fforwm Gofal, UKHCA, a phartneriaid fel AGC, AaGIC, Llywodraeth Cymru |

**Thema flaenoriaeth 2: ar gyfer rheolwyr, arweinwyr a pherchnogion gofal cymdeithasol a blynyddoedd cynnar**

|  |  |  |  |
| --- | --- | --- | --- |
| **Beth fyddwn ni’n ei wneud yn 2020/21** | **Targed/Dangosydd/Allbynnau** | **Amserlenni** | **Partner(iaid) allweddol** |
| Darparu cyngor arbenigol a fframweithiau sefydlu, prentisiaethau a chymwysterau cenedlaethol ar gyfer swyddi ledled y sector i sicrhau ansawdd uchel a phrofi modelau ar gyfer dulliau yn y dyfodol | 1. Fframwaith Cymwysterau wedi’i ddiweddaru 2. Fframwaith prentisiaethau wedi’i ddatblygu 3. Model cyflawni ar gyfer Ymarferydd Gwasanaethau Cymdeithasol wedi’i gytuno 4. Cyhoeddiadau canllaw Lleoliadau Gwaith wedi’u diwygio 5. Cynllun peilot Sefydlu ar gyfer Iechyd a Gofal Cymdeithasol – gwerthuso’r cynllun 6. Hyrwyddo adnoddau cyfredol Fframwaith Sefydlu Cymru Gyfan 7. Hyrwyddo Fframwaith Sefydlu Blynyddoedd Cynnar a Gofal Plant Cymru Gyfan a rhannu enghreifftiau o ymarfer gyda’r sector blynyddoedd cynnar | 1) Ebrill 2020 a Medi 2020 2) Gorffennaf 2020 3) Rhagfyr 2020  4) Medi 2020  5) Rhagfyr 2020 6) Mehefin 2020 ymlaen  7) Mehefin 2020 ymlaen | Cyflogwyr; darparwyr dysgu, ysgolion, City and Guilds/CBAC, AaGIC, Rheolwyr hyfforddiant awdurdodau lleol, Bwrdd Iechyd Prifysgol Hywel Dda, Gyrfa Cymru, Partneriaethau Rhanbarthol, Grŵp Cynghori Sefydlu ar gyfer Iechyd a Gofal Cymdeithasol, Rhwydwaith Blynyddoedd Cynnar a Gofal Plant Sefydlu ar gyfer Iechyd a Gofal Cymdeithasol, Rhwydwaith PETC, partneriaid CWLWM |
| Cymeradwyo a sicrhau ansawdd Addysg a Hyfforddiant ôl-gymhwyso Gwaith Cymdeithasol | 1. Cwblhau monitro blynyddol 19/20 2. Dechrau gweithgarwch monitro blynyddol 2020/21 3. Adroddiad blynyddol ar weithgarwch, yn cynnwys datblygiadau | Adrodd bob chwarter | Rhaglenni SAU; Cyflogwyr; pobl sy’n defnyddio gofal a chymorth |
| Gwasanaeth addasrwydd i ymarfer a gwrandawiadau cysylltiedig i gefnogi amddiffyniad y cyhoedd ac i gefnogi darpariaeth gwasanaethau o ansawdd uchel | 1. Nifer yr achosion addasrwydd i ymarfer sydd ar agor 2. Nifer yr achosion gweithredol sydd ar agor am fwy na 18 mis yn llai na 10% 3. Y gwrandawiadau i gyd wedi’u cynnal yn unol â’r Rheolau 4. Nifer yr apelau a gyflwynwyd i’r Tribiwnlys Safonau Gofal a % y rhai a gadarnhawyd | Parhaus ac adrodd ar gynnydd bob chwarter | Cyflogwyr, yr Heddlu, SAU, AGC, adrannau diogelu awdurdodau lleol, NISCC. Cyngor Nyrsio a Bydwreigiaeth, Y Gwasanaeth Datgelu a Gwahardd, SSCC, Social Work England, Llywodraeth Cymru, aelodau panel, undebau, ein cynghorwyr cyfreithiol, personau cofrestredig/ymgeiswyr |
| Adolygu a gweithredu gweithdrefnau addasrwydd i ymarfer diwygiedig i fod mor effeithlon â phosibl | 1. Arfarniad cyfreithiol o’n proses addasrwydd i ymarfer 2. Gweithredu arferion diwygiedig | 1) Mawrth 2021  2) Adrodd bob chwarter | Cyflogwyr, pobl gofrestredig, cyfreithwyr, rheoleiddwyr eraill, undebau, sefydliadau cynrychiolwyr fel Fforwm Gofal Cymru |
| Cynnal Gwobrau Cenedlaethol | 1. Opsiynau i gefnogi dull Gwobrau cenedlaethol yn ystod COVID-19 wedi’u cytuno 2. Byd Gwobrau 2020 yn cael eu trefnu yn amodol ar gymeradwyaeth 3. Cwmpasu cyfleoedd i rannu ymarfer yn dilyn Gwobrau | 1) Gorffennaf 2020  2) Tachwedd 2020  3) Adrodd bob chwarter | Aelodau’r Bwrdd, beirniaid y Gwobrau, rhanddeiliaid allweddol, Cyfnewidfa Arfer Da |
| Cefnogi ymwreiddio ymarfer sy’n canolbwyntio ar ganlyniadau | 1. Gweminarau a digwyddiad cenedlaethol a fydd yn rhannu ymarfer a dysgu 2. Rhaglen hyfforddi’r hyfforddwr a fydd yn datblygu adnoddau hyfforddi a chapasiti sgiliau ar lefel leol a rhanbarthol 3. Datblygu cynllun ar gyfer dull hirdymor o ymwreiddio ymarfer sy’n canolbwyntio ar ganlyniadau 4. Datblygu adnoddau i’r rhai sy’n arwain a rheoli ymarfer 5. Darparu sesiynau hyfforddiant i gefnogi rheolwyr 6. Rhaglen strategol beilot a fydd yn cael ei phrofi a’i gwerthuso gyda thîm/au amlddisgyblaeth cyn ei chyflwyno’n ehangach | 1. Gweminarau wedi’u cyflwyno Chwarter 3 a 4 2. Rhaglen hyfforddi’r hyfforddwr wedi’i chyflwyno Chwarter 4 ochr yn ochr â digwyddiad cenedlaethol 3. Rhagfyr 2020 4. Rhagfyr 2020 5. Mawrth 2021 6. Rhagfyr 2020 | Awdurdodau lleol, ASC Ltd, Grŵp llywio Gofal a Chymorth yn y Cartref, darparwyr, arweinwyr y gweithlu, AaGIC, Uned Cyflawni’r GIG, Gwella Cymru, Bwrdd Iechyd |
| Cefnogi a hyrwyddo’r gweithlu gofal cymdeithasol a blynyddoedd cynnar drwy Ymgyrch Gofalwn Cymru | 1. Ad-drefnu’r ymgyrch a hyrwyddo i gefnogi ymateb cyflym i COVID-19 2. Copïau print a digidol o lwybr CV i’w dosbarthu ledled ysgolion a rhanbarthau 3. Cymorth digidol drwy’r cyfryngau cymdeithasol 4. Datblygu negeseuon ymgyrch allweddol, cynhyrchu asedau | Adrodd bob chwarter | Grŵp cynghori rhanddeiliaid Gofalwn Cymru, Cysylltwyr Gyrfa rhanbarthol, Cowshed |
| Ystyried ble allwn ni ad-drefnu ein cymorth ariannol ar gyfer 2020-21 (bwrsariaethau; Rhaglen Datblygu’r Gweithlu Gofal Cymdeithasol Cymru | 1. Amlinellu opsiynau i ddarparu cymorth ychwanegol ar gyfer Myfyrwyr Gwaith Cymdeithasol sy’n dychwelyd 2. Monitro grant Rhaglen Datblygu’r Gweithlu ganol blwyddyn | 1) Hydref 2020  2) Gorffennaf 2020 | Myfyrwyr, SAU, Rheolwyr y Gweithlu |
| Dysgu o COVID-19 rhannu ymarfer ar ‘Beth wnaeth wahaniaeth?’ | I’w gadarnhau – bydd yn seiliedig ar drafodaethau sydd i ddod gyda phartneriaid | I’w gadarnhau | I’w gadarnhau |
| Sefydlu gwasanaeth cyswllt cyflogwyr | 1. Cymorth i’r sector ar gyfer cofrestru ac ymestyn y gofrestr 2. Ymgysylltu â’r sector a chasglu gwybodaeth 3. Cwmpasu model yn cynnwys modelu ariannol 4. Sefydlu gwasanaeth ar draws y sefydliad | 1) Ebrill 2020 ymlaen 2) Medi 2020  3) Rhagfyr 2020  4) Mawrth 2021 | Llywodraeth Cymru, AGC, Cyflogwyr yn cynnwys asiantaethau recriwtio |
| Datblygu meysydd blaenoriaeth o’r strategaeth gweithlu drafft: | | | |
| Fframwaith denu, recriwtio a chadw | Fframwaith diwygiedig gyda chostau | Awst 2020 | Grŵp cynghori rhanddeiliaid Gofalwn Cymru, Cysylltwyr rhanbarthol |
| Ad-drefnu Rhaglen Datblygu’r Gweithlu Gofal Cymdeithasol Cymru | 1. Set o flaenoriaethau cenedlaethol diwygiedig 2. Fframwaith ceisiadau ac adrodd diwygiedig | Rhagfyr 2020 | Rheolwyr y gweithlu, Cymdeithas Cyfarwyddwyr Gwasanaethau Cymdeithasol, grwpiau darparwyr |
| Cynllun gweithlu ar gyfer y gweithlu gofal uniongyrchol | Cynllun gweithlu gyda chostau llawn | Ionawr 2021 | Cymdeithas Cyfarwyddwyr Gwasanaethau Cymdeithasol, strwythurau cysylltiedig awdurdodau lleol, grwpiau aelodau darparwyr gofal, rheolwyr y gweithlu, darparwyr dysgu |
| Cynllun gweithlu ar gyfer y proffesiwn gwaith cymdeithasol | 1. Cynllun gweithlu gyda chostau llawn 2. Fframwaith ôl-gymhwyso gyda chostau llawn 3. Cymhellion diwygiedig i hyfforddi i gefnogi hyfforddiant cymhwyso | Ionawr 2021 | Cymdeithas Cyfarwyddwyr Gwasanaethau Cymdeithasol, BASW, rheolwyr gweithlu awdurdodau lleol, Iechyd, darparwyr gwaith cymdeithasol y sector gwirfoddol, asiantaethau recriwtio, undebau |
| Gwaith ag AaGIC i ddatblygu cynllun gweithlu ar gyfer y gweithlu iechyd meddwl | I’w gadarnhau – bydd yn seiliedig ar drafodaethau sydd i ddod gyda phartneriaid | I’w gadarnhau | I’w gadarnhau |
| Cefnogi’r sector i weithio’n ddwyieithog | 1. Cyhoeddi’r adnodd ‘hyfforddi’r hyfforddwr’ 2. Cyhoeddi adnodd i gyfeirio cymorth i’r sector weithio’n ddwyieithog 3. Cynllun gweithredu diwygiedig ar gyfer Gofal Cymdeithasol Cymru yn dilyn Mwy na Geiriau | Medi 2020 | Darparwyr dysgu yng Nghymru, Cymdeithas Cyfarwyddwyr Gwasanaethau Cymdeithasol, rheolwyr y gweithlu |

**Thema flaenoriaeth 3: ar gyfer arweinwyr strategol a rhanddeiliaid**

| **Beth fyddwn ni’n ei wneud yn 2020/21** | **Targed/Dangosydd/Allbynnau** | **Amserlenni** | **Partner(iaid) allweddol** |
| --- | --- | --- | --- |
| Hyrwyddo blaenoriaethau cenedlaethol gyda phartneriaid allweddol | | | |
| Parhau i gefnogi’r sector yn ei waith gyda Phlant a Phobl Ifanc agored i niwed | 1. Cynhadledd gofal cymdeithasol plant wedi’i chynnal 2. Wedi cymryd rhan a chyfrannu at Grŵp Cynghori’r Gweinidog 3. Gyda Chomisiynydd Plant Cymru, cwmpasu a threialu adnodd digidol sy’n cefnogi cynghorau a darparwyr i gynllunio gofal | 1) Mawrth 2021  2) Adrodd bob chwarter  3) Mawrth 2021 | Penaethiaid Gwasanaethau Plant Cymru Gyfan, Grŵp Cyfeirio Arbenigol Preswyl Plant, Plant a Phobl Ifanc sydd wedi Derbyn Gofal, Grŵp Cynghori’r Gweinidog, Bwrdd Comisiynu Cenedlaethol. |
| Dysgu o werthusiad effaith ein partneriaeth Gofal a Chymorth yn y Cartref i amlinellu opsiynau ar sut y gallwn gefnogi cydweithio ymhellach | 1. Dysgu o’r gwerthusiad annibynnol ac ystyried opsiynau ar gyfer symud ymlaen 2. Cwmpasu’n gwaith ag eraill ar gydnerthedd cymunedol | Medi 2020 | Partneriaeth Gofal a Chymorth yn y Cartref |
| Cefnogi’r gweithlu drwy ddysgu a datblygu sut maent yn gweithio gyda phobl sy’n byw gyda dementia | 1. Datblygu cynnwys ar gyfer adnodd ail-alluogi dementia 2. Digwyddiadau Rhwydwaith Cydgysylltwyr Dysgu Dementia 3. Adolygiad o adnoddau dementia Gofal Cymdeithasol Cymru yn unol ag adborth 4. Cyhoeddi adnoddau Gwaith Da ac adnodd ail-alluogi dementia | 1) Medi 2020  2) Adrodd bob chwarter  3) Rhagfyr 2020  4) Mawrth 2021 | Llywodraeth Cymru, Gwelliant Cymru, Fforwm Gofal Cymru, Rhwydwaith Dysgu a Chydgysylltwyr Dementia, Alzheimers Society Cymru |
| Darparu data gwell i lywio cynllun, datblygiad a darpariaeth gwasanaethau | 1. Rheoli porth data gofal cymdeithasol Cymru 2. Datblygu Daffodil Cymru 3. Datblygu a lansio’r dangosfwrdd data rheoleiddio 4. Darparu dull cydgysylltiedig ar gyfer casglu data gwell am y gweithlu | 1) Adrodd bob chwarter  2) Rhagfyr 2020  3) Medi 2020  4) Adrodd bob chwarter | Data Cymru, Byrddau Partneriaeth Rhanbarthol ac awdurdodau lleol, cyflenwyr data yn cynnwys Iechyd Cyhoeddus Cymru, Gwasanaeth Gwybodeg GIG Cymru, AGC, awdurdodau lleol, Banc data SAIL, ymchwilwyr a sefydliadau academaidd, Usk Scientific Services, defnyddwyr cofrestredig Daffodil. |
| Rheoli gweithrediad camau gweithredu allweddol Strategaeth Ymchwil a Datblygu Gofal Cymdeithasol a gweithgareddau cysylltiedig | 1. Cyfarfodydd y Grŵp Llywio 2. Cyflwyno gweithgareddau sy’n eiddo i Gofal Cymdeithasol Cymru | Adrodd bob chwarter | Ymchwil Iechyd a Gofal Cymru, Ysgol Ymchwil Gofal Cymdeithasol Cymru (hyd hydref 2020), Llywodraeth Cymru |
| Darparu rhaglenni arweinyddiaeth cenedlaethol | Rhaglenni a drefnwyd i’w darparu drwy gyfarfodydd rhithwir ac wyneb yn wyneb (os yn bosibl\_ | Adrodd bob chwarter | ADSS; Rheolwyr Gweithlu, IPC Oxford Brookes |
| Datblygu blaenoriaethau ymchwil y gweithlu a gofal cymdeithasol ar gyfer COVID-19 | 1. Cynnal fforymau ymarfer rhithwir ac arolygon i gasglu gwybodaeth gan y sector 2. Cofnodi anghenion gweithwyr proffesiynol yng nghyd-destun COVID-19 3. Adolygu tystiolaeth am bynciau allweddol ac enghreifftiau o ymarfer 4. Cynnig pynciau ymchwil i gyllidwyr ac ymchwilwyr | 1) Medi 2020  2) Rhagfyr 2020  3) Rhagfyr 2020  4) O Fehefin 2020 | SCIE, Ymchwil Iechyd a Gofal Cymru, ymchwilwyr academaidd, Banc data SAIL |
| Datblygu siop un stop o ganllawiau arbenigol wedi’u curadu ar COVID-19 – y gellir eu defnyddio ar sail unwaith i Gymru i gefnogi cyflogwyr a’r gweithlu | 1. Adnoddau wedi’u cyd-gynllunio 2. Adnoddau wedi’u gwerthuso | 1) Adrodd bob chwarter  2) Medi 2020 | SCIE, pobl sy’n defnyddio gofal a chymorth, ymarferwyr, ymchwilwyr ac arbenigwyr pynciau |
| Cefnogi datblygiad dull arwain tosturiol a chyfunol ar draws gofal cymdeithasol ac iechyd | 1. Lansio dogfen ‘Egwyddorion Arweinyddiaeth’ 2. Cynnal 4 gweminar/dosbarth meistr 3. 3) Datblygu cynnig yn amlinellu pa adnoddau dysgu sydd eu hangen ar y sector i ymgorffori arweinyddiaeth dosturiol a chyfunol 4. Dadansoddiad thematig o dueddiadau Addasrwydd i Ymarfer i nodi cyfleoedd i gryfhau arweinyddiaeth ym maes gofal cymdeithasol 5. Treialu rhwydwaith cymorth cymheiriaid i arweinwyr ym maes gofal cymdeithasol fel ymateb i COVID-19 6. Rhaglen hyfforddiant ar y cyd ledled gofal cymdeithasol ac iechyd 7. Digwyddiadau dysgu blynyddol ar y cyd ag AGC – 3 digwyddiad undydd ledled Cymru | 1) Rhagfyr 2020  2) Mawrth 2021  3) Mawrth 2021  4) Rhagfyr 2020  5) Mawrth 2021  6) Medi 2020  7) Mawrth 2021 | ADSS Cymru, AaGIC, Gwelliant Cymru, AGGC, Fforwm Gofal Cymru, Uned Cyflawni GIG, AGC |
| Cyflawni rôl allweddol i gynnwys y defnydd o ymchwil a gwybodaeth wrth gynllunio ac wrth gynllunio a darparu gwasanaethau | 1. Adolygu dysgu interim o Gam 1 prosiect ymchwil defnyddio tystiolaeth ac argymhellion gwaith cwmpasu Gofal Cymdeithasol Cymru/Gwasanaeth Gwybodeg GIG Cymru ar strategaeth data gofal cymdeithasol 2. Cyflawni Camau 2 a 3 o brosiect ymchwil defnyddio tystiolaeth 3. Darparu strategaeth ar gyfer symud gwybodaeth a meithrin capasiti | 1) Medi 2020  2) Mawrth 2021  3) Mawrth 2021 | Rhaglen DEEP ym Mhrifysgol Abertawe, pobl â phrofiad byw, eu gofalwyr, ymarferwyr, SCIE a sefydliadau symud gwybodaeth, Y Cyngor Ymchwil Economaidd a Chymdeithasol/ HF UK Centre for Evidence Implementation in Adult Social Care |
| Datblygu strategaeth data gofal cymdeithasol ar gyfer Cymru | 1) Cyhoeddi gweledigaeth ar gyfer data gofal cymdeithasol 2) Cyhoeddi Strategaeth Ddata Genedlaethol (yn amodol ar gadarnhad Llywodraeth Cymru) | 1) Mehefin 2020  2) I’w gadarnhau | Gwasanaeth Gwybodaeth GIG Cymru a KPMG |

**Thema flaenoriaeth 4: ar gyfer gweithlu Gofal Cymdeithasol Cymru**

| **Beth fyddwn ni’n ei wneud yn 2020/21** | **Targed/Dangosydd/Allbynnau** | **Amserlenni** | **Partner(iaid) allweddol** |
| --- | --- | --- | --- |
| Sicrhau gwelliant parhaus ar sut rydym yn gweithio trwy: | | | |
| Diwygio ein strategaeth cyfathrebu ac ymgysylltu a datblygu cynlluniau i gefnogi cyflawni’r cynllun busnes ar gyfer 20/21 | 1. Strategaeth a chynlluniau wedi’u datblygu 2. Arolygon o ganfyddiadau rhanddeiliaid yn ymwneud ag ymwybyddiaeth, dealltwriaeth a chymorth ymysg rhanddeiliaid allweddol | 1) Medi 2020.  2) Arolygon o ganfyddiadau rhanddeiliaid i’w cynnal gydol y flwyddyn i lywio’n gwaith | Pob cydweithiwr mewnol sy’n rhan o weithgarwch ymgysylltu a’r rhanddeiliaid y byddwn ni’n gweithio â nhw |
| Diwygio a gweithredu’r strategaeth TGCh 3 blynedd i gefnogi cyflawni’r cynllun busnes | 1) Cynnal achrediad ISO27001  2) Rhaglen dreigl o galwedwedd TGCh | 1) Archwiliad ISO27001 Gorffennaf 2020 ac Ionawr 2021.  2) Adrodd bob chwarter | Cyflenwr TGCh trydydd parti, Swyddfa’r Comisiynydd Gwybodaeth, Uwch-berchennog Risg Gwybodaeth Llywodraeth Cymru, rhwydwaith TG Cyrff a Noddir gan Lywodraeth Cymru |
| Gweithredu blaenoriaethau allweddol ein cynllun pobl | 1. Datblygu a gweithredu ein proses Rheoli Perfformiad ddiwygiedig (PDP/PDR) 2. Darparu’r cohort cyntaf o’n Rhaglen Arweinyddiaeth a Rheolaeth a Rennir Cyrff a Noddir gan Lywodraeth Cymru 3. Adolygu polisïau a gweithdrefnau AD perthnasol yn sgil COVID-19 i sicrhau eu bod yn addas i’r diben wrth ddychwelyd | 1) Ebrill 2021  2) Medi 2020  3) Adolygiad parhaus | 1) a 3) Tîm arweinyddiaeth, rheolwyr, staff, Cyngor Partneriaeth y Staff  2) Cydweithwyr AD Cyrff a Noddir gan Lywodraeth Cymru o Cymwysterau Cymru, Chwaraeon Cymru a CCAUC. Tîm a rheolwyr arweinyddiaeth |
| Sicrhau mesurau rheoli a systemau ariannol a llywodraethu effeithiol | 1. Cyfrifon wedi’u cyflwyno 2. 80% o’r Archwiliad Mewnol yn derbyn graddfa sylweddol 3. 2% o falans arian wedi’i gyflawni ar ddiwedd y flwyddyn ariannol a 4% o falans wedi’i gyflawni bob mis | 1. Awst 2020. 2) Archwiliad mewnol wedi’i gynnal fel y bwriadwyd 2. Adroddiadau Cyllideb bob mis a bob chwarter i’r Bwrdd | Llywodraeth Cymru, Archwilio Cymru, Archwiliad Mewnol, deiliaid cyllidebau |
| Sicrhau trefniadau llywodraethu ac atebolrwydd cryf drwy reoli’r Bwrdd a’r Pwyllgorau’n effeithiol | 1. Y Bwrdd a’r Pwyllgorau’n gwneud yr holl benderfyniadau fel y’u dirprwywyd iddyn nhw. 2. Y Bwrdd yn parhau i ddatblygu gan ddefnyddio sesiynau datblygu’r bwrdd a drefnwyd 3. Pob cyfarfod wedi’i gynnal yn unol â’r Cyfarwyddiadau Ariannol Sefydlog a’r Cynllun Dirprwyo 4. Gwella trefniadau llywodraethu’r Bwrdd yn barhaus | 1 - 3) Adolygiad Archwiliad Mewnol o Lywodraethu Corfforaethol a Rheoli Risg  Rhagfyr 2020  4) Trefniadau llywodraethu newydd wedi’u gweithredu Medi 2020 | Llywodraeth Cymru, Archwilio Cymru, Archwiliad Mewnol, Dirprwy Weinidog Iechyd a Gwasanaethau Cymdeithasol, Uned Cyrff Cyhoeddus |
| Cynnal cydymffurfiaeth sefydliadol â gofynion sefydliadol statudol | Dim hysbysiadau cydymffurfio wedi’u derbyn gan reoleiddwyr cydymffurfio perthnasol | Adrodd bob chwarter i’r Pwyllgor Archwilio a Risg | Comisiynydd y Gymraeg, Swyddfa’r Comisiynydd Gwybodaeth, Y Comisiwn Cydraddoldeb a Hawliau Dynol |
| Datblygu a chynnal gweithrediadau busnes yn ystod COVID-19 | Cam 1 wedi’i gwblhau | Adroddiad COVID-19 wedi’i gyflwyno i’n Bwrdd ym mis Ebrill 2020 | Llywodraeth Cymru |
| Datblygu’n cynnig digidol | 1. Cymorth allanol wedi’i gomisiynu 2. Gwaith gyda phartneriaid ar gymhwysedd a gallu digidol ein cwsmeriaid 3. Datblygu sgiliau a galluoedd ein staff drwy archwiliad sgiliau a hyfforddi a datblygu 4. Cyflwyno systemau cydweithredol ac adnoddau dysgu rhithwir i gefnogi cydweithwyr i weithio o bell 5. Cynnal astudiaeth ddichonoldeb i weithredu’r system ffôn newydd 6. Adolygu goblygiadau’r gwaith ar ofynion ein seilwaith TGCh | Adrodd bob chwarter | Llywodraeth Cymru, AaGIC, Iechyd Cyhoeddus Cymru, Canolfan Cydweithredol Cymru, UNSAIN, Gwasanaeth Digidol y Llywodraeth, Tech Cymru, Digidol Cymru, Darparwyr gwasanaethau TG ac ar-lein trydydd parti |
| Cefnogi’r sector i adfer a bod yn gynaliadwy yn sgil COVID-19 drwy gynllun y sefydliad | 1. Cynllun Busnes wedi’i ddatblygu 2. Fframwaith Cynllun Strategol wedi’i ddatblygu 3. Ymgynghoriad ar y Cynllun Strategol diwygiedig 4. Dull cynllunio sefydliad lefel uchel gydag amlinelliad sylfaen cyllidebol y dyfodol ar gyfer amserlen y cynllun strategol 5. Cynllun sefydliadol terfynol a chynllun yn amlinellu camau gofynnol wedi’u cynhyrchu | 1) Mai 2020  2) Gorffennaf 2020  3) Awst – Medi 2020  4) Medi 2020  5) Ionawr 2021 | Gweithlu gofal plant a’r blynyddoedd cynnar, rheolwyr, arweinwyr, perchnogion, arweinwyr strategol a rhanddeiliaid, Llywodraeth Cymru |
| Cefnogi’r sefydliad i adfer a bod yn gynaliadwy gyda’i weithredoedd busnes | Gofynion wedi’u cwmpasu a’u gweithredu yn ôl yr angen | Adolygu’n wythnosol – yn sgil dulliau’r Llywodraeth | Llywodraeth Cymru; Yr Awdurdod Gweithredol Iechyd a Diogelwch; Acas, Sefydliad Siartredig Personél a Datblygu |

1. ‘International framework: good governance in the public sector’, Sefydliad Siartredig Cyllid Cyhoeddus a Chyfrifyddiaeth (CIPFA) a Ffederasiwn Rhyngwladol y Cyfrifwyr, Gorffennaf 2014 [↑](#footnote-ref-1)